Postcrossing

Postcrossing je projekt inšpirovaný bookcrossingom. Jeho cieľom je, aby ľudia mohli dostávať pohľadnice z celého sveta. Človek, ktorý sa zaregistruje v systéme a pošle pohľadnicu do zahraničia, by mal na odplatu za každú odoslanú pohľadnicu dostať aspoň jednu od systémom náhodne vybraného používateľa z inej krajiny. Pretože je každá poslaná pohľadnica do systému následne registrovaná, môžu si používatelia vytvoriť mapu, na ktorej sú znázornené všetky miesta, z ktorých dostali alebo na ktoré poslali pohľadnicu. Každý registrovaný člen má vlastnú stránku so štatistikami odoslaných a prijatých pohľadníc, kde sú uvedené vzdialenosti a čas, ktorý každá pohľadnica precestovala a používateľ si môže na svojej stránke vytvoriť galériu prijatých a odoslaných pohľadníc. Taktiež tu môže uviesť niečo o sebe a aké pohľadnice by rád dostal. Členovia, ktorí sa zaregistrovali na začiatku vzniku projektu (júl 2005), majú v súčasnosti na svojom konte už okolo 2500 odoslaných a rovnako prijatých pohľadníc.

Ku septembru 2012 bolo registrovaných 331 749 používateľov z celkového počtu 208 krajín, je už doručených vyše 13 miliónov kusov pohľadníc a na ceste je vyše 397 000. Tieto pohľadnice prešli celkovú leteckú cestu vyše 70 miliárd kilometrov, najväčšie zastúpenie v počte členov majú USA (vyše 39 tisíc registrovaných členov odoslalo už vyše 1 649 000 pohľadníc), ďalej nasleduje Fínsko (vyše 13 tisíc členov a vyše 1 430 000 odoslaných pohľadníc), Nemecko (vyše 23 tisíc členov a 1 431 000 odoslaných pohľadníc). Zo Slovenska bolo v septembri 2012 zaregistrovaných 432 používateľov, ktorí do sveta odoslali vyše 18 000 kusov odoslaných pohľadníc. 

V závere augusta 2010 oslávili účastníci projektu (vtedy bolo registrovaných už vyše 200000 účastníkov) dosiahnutých počte 5 miliónov prijatých pohľadníc, keď toto číslo dosiahla pohľadnica odoslaná z Talianska do Thajska, ktorá za štyri dni cesty prešla celkovo . Počet 10 miliónov registrovaných pohľadníc bol dosiahnutý 27. januára 2012. Pohľadnica cestovala z Japonska do Nemecka.

Fórum 
Stránky majú oficiálne fórum, ktoré členom umožňuje rozobrať všetky aspekty projektov s ostatnými, zúčastňovať sa na rôznych hrách alebo sa dohodnúť na priamej výmene pohľadníc, známok a v podstate čohokoľvek.

„Hry“ na fóre 
Na fóre sa hrá veľa „hier“. Mnoho z nich spočíva vo vzájomnom posielaní pohľadníc alebo iných predmetov. Organizátorom novej hry sa môže stať ktokoľvek založením novej témy na fóre.

Bingo 
Bingo je na fóre veľmi obľúbená hra. Keď chcete bingo vyhrať, musíte získať pohľadnice z čo najviac rôznych miest. Umiestnenie „bing“ je rôzne. Keď napríklad hráte novozélandské bingo, musíte získať aspoň jednu pohľadnicu z každého zo 14 novozélandských regiónov. To isté platí pre odoslané pohľadnice.

Tagy 
Prvý používateľ zvolí tému tagu (napríklad Vianoce) a spravidla ponúkne prvému, kto ho „tagne“, že mu pošle pohľadnicu k danej téme. Pod „tagnutím“ rozumieme, že ďalší účastník tagu napíše „tag“ a meno predchádzajúceho hráča (napr. tag Lucy). Tým sa zaviaže k tomu, že danému používateľovi (v tomto prípade Lucy) pošle pohľadnicu k danej téme. Musí ju preto požiadať o adresu a v rozumnom časovom intervale pohľadnicu poslať.

Niektoré tagy fungujú aj opačne. Namiesto toho, aby ste pohľadnicu posielali, ju od „tagnutého“ používateľa dostávate a posielate ju tomu, kto vás „tagne“.

Okrem pohľadníc si však pomocou tagov posielať veľa vecí od čokolád, cez fotografie až napríklad po ponožky.

Round robins 
Organizátor založí tému, na ktorú sa vytvorí skupinka 4 – 10 hráčov, ktorí si vzájomne vymenia adresy. Potom si pošlú pohľadnice navzájom. V inej variante organizátor vyšle putovnú obálku so sadou pohľadníc a tá sa postupne zastaví u každého člena, ktorí si môžu niektoré pohľadnice z obálky vymeniť a obálku pošlú ďalšiemu hráčovi zo skupiny.

Putovné poznámkové zošity (Travelling notebooks) 
Organizátor založí tému a vytvorí skupinu 4 – 10 hráčov. Postupne každý hráč dostane poznámkový zošit, do ktorého doplní vlastnú tvorbu na vybranú tému a zošit pošle ďalšiemu v poradí.

Lotérie 
Organizátor vyhlási súťaž alebo jednoduchú zábavnú hru a víťazovi (najčastejšie náhodne vybranému) pošle sľúbenú výhru (napr. pohľadnicu alebo poštové známky).

Externé odkazy 
 Oficiálny web
 Oficiálne fórum

Zdroj 

Pošta
Internet